สินเชื่อรถแข่งหั่นดอกเบี้ย
กรุงศรีออโต้เผยเห็นสัญญาณสินเชื่อรถยนต์แข่งดุ หั่นดอกเบี้ยต่ำสุดเหลือ 2.2%
16 ก.ย. 2559

กรุงศรีออโต้เผยเห็นสัญญาณสินเชื่อรถยนต์แข่งดุ หั่นดอกเบี้ยต่ำสุดเหลือ 2.2%
นายไพโรจน์ ชื่นครุฑ ประธานคณะเจ้าหน้าที่ด้านธุรกิจสินเชื่อยานยนต์ ธนาคารกรุงศรีอยุธยา เปิดเผยว่า เริ่มเห็นสัญญาณการแข่งขันในตลาดธุรกิจสินเชื่อรถยนต์รุนแรงขึ้นมากกว่าต้นปี โดยเฉพาะการรุกแข่งให้สินเชื่อด้วยอัตราดอกเบี้ยต่ำลง เนื่องจากตลาดรถยนต์ในประเทศเล็กลงจากภาวะเศรษฐกิจและกำลังซื้อ
ทั้งนี้ สภาพการแข่งขันทำให้ธนาคารต้องปรับลดดอกเบี้ยลงตามตลาดเพื่อรักษาส่วนแบ่งไว้ โดยปัจจุบันอัตราดอกเบี้ยสินเชื่อรถยนต์ใหม่ ต่ำสุดอยู่ที่ 2.2% ลดลงจาก 2.4% เมื่อปีที่แล้ว ส่วนดอกเบี้ยสินเชื่อรถยนต์เก่า ไม่เปลี่ยนแปลง ยังเฉลี่ยอยู่ที่ 3.75%
“เมื่อต้นปีมีการชะลอสินเชื่อรถยนต์ จากความกังวลเรื่องหนี้ไม่ก่อให้เกิดรายได้ (เอ็นพีแอล) เมื่อคุมได้ดี ประกอบกับเศรษฐกิจเริ่มฟื้น ทำให้สินเชื่อรถยนต์ครึ่งปีหลังกลับมาแข่งขันแรง เพื่อชิงเค้กที่ก้อนเล็กลง ดอกเบี้ยตลอดอายุสัญญาเหลือ 5% ต่อปีเท่านั้น” นายไพโรจน์ กล่าว
อย่างไรก็ตาม กรุงศรีออโต้พร้อมที่จะรุกสินเชื่อรถยนต์อีกครั้ง หลังจากที่ควบคุมคุณภาพหนี้ได้ดี ส่งผลให้เอ็นพีแอลลดลงจาก 2.55% ของสินเชื่อรวม เหลือ 1.94% ในครึ่งปีแรก และมั่นใจว่าสิ้นปีจะควบคุมไม่เกิน 2% ทำให้กล้าที่จะรุกตลาดมากขึ้น
นายไพโรจน์ กล่าวว่า กรุงศรีออโต้ตั้งเป้าปล่อยสินเชื่อใหม่ทั้งปี 1.33 แสนล้านบาท เติบโต 6% จากปีที่แล้ว และเป้ายอดคงค้างรวมสิ้นปีอยู่ที่ 2.79 แสนล้านบาท เพิ่มขึ้น 10% จาก 2.54 แสนล้านบาท เมื่อสิ้นปีที่แล้ว คิดเป็นส่วนแบ่งตลาดสินเชื่อรถยนต์ 24% เป็นอันดับ 2 ในระบบ โดยครึ่งปีแรกปล่อยสินเชื่อใหม่ได้ 6.74 หมื่นล้านบาท เติบโต 21%
สำหรับครึ่งปีหลังมีแผนรุกตลาดรถบ้าน หรือตลาดของผู้ต้องการซื้อรถยนต์มือสองโดยตรงจากเจ้าของรถ โดยปัจจุบันมีสินเชื่อรถบ้านเพียง 10% ของตลาดรถยนต์มือสอง ถือเป็นตลาดที่มีแนวโน้มเติบโตขึ้น แต่ยังไม่มีผู้ทำตลาดอย่างจริงจัง โดยจะรุกผ่านช่องทางออนไลน์ บนเว็บไซต์กรุงศรี มาร์เก็ต ดอทคอม พร้อมบริการสินเชื่อครบวงจร รวมทั้งมีโปรแกรมขยายเวลารับประกันอะไหล่เทียบเท่ารถป้ายแดง คุ้มครองความเสียหายที่เกิดขึ้นกับอะไหล่ที่เสื่อมสภาพก่อนถึงเวลา 1 ปี หรือ 2.5 หมื่นกิโลเมตร
นอกจากนี้ คาดว่าตลาดสินเชื่อรถยนต์ปีหน้าจะกลับมาขยายตัว 3% หลังจากในปีนี้เริ่มฟื้นตัว โดยคาดว่าปีนี้การปล่อยสินเชื่อใหม่ทั้งระบบอยู่ที่ 5.02 แสนล้านบาท ติดลบ 1% จากปีที่แล้วที่มียอดสินเชื่อใหม่ 5.09 แสนล้านบาท